# PASLAUGŲ VIEŠOJO PIRKIMO–PARDAVIMO SUTARTIS

##### 2022 m. lapkričio 23 d. Nr. 15R-593

Vilnius

**Informatikos ir ryšių departamentas prie Lietuvos Respublikos vidaus reikalų ministerijos** (toliau – **Klientas, perkančioji organizacija**), atstovaujamas direktoriaus Tomo Stankevičiaus, ir **UAB „Insoft“** (toliau – **Paslaugų teikėjas, tiekėjas**), atstovaujamas direktoriaus Mindaugo Mikulėno, toliau kartu ar atskirai vadinami Šalimis, vadovaudamiesi Turto valdymo ir ūkio departamento prie Lietuvos Respublikos vidaus reikalų ministerijos viešojo pirkimo komisijos 2022 m. spalio 7 d. posėdžio protokolu Nr. P-232, sudaro šią paslaugų viešojo pirkimo-pardavimo (paslaugų teikimo) sutartį (toliau – Sutartis).

**1. SUTARTIES DALYKAS**

1.1. Paslaugų teikėjas įsipareigoja Sutartyje nustatyta tvarka ir sąlygomis teikti Naudotojų ir aplikacijų administravimo posistemės modifikavimo ir priežiūros paslaugas (toliau – paslaugos), kurių specifikacija nurodyta Sutarties 1 priede – Techninėje specifikacijoje (toliau – Sutarties 1 priedas, TS), o Klientas Sutartyje nustatyta tvarka ir sąlygomis įsipareigoja priimti tinkamai ir faktiškai suteiktas paslaugas ir sumokėti Paslaugų teikėjui už jas.

**2. SUTARTIES KAINA IR ATSISKAITYMO TVARKA**

2.1. Sutarties kaina – iki **265 837,00 Eur (dviejų šimtų šešiasdešimt penkių tūkstančių aštuonių šimtų trisdešimt septynių eurų nulio centų)**, įskaitant pridėtinės vertės mokestį (toliau – PVM). Detalios paslaugų kainos (įkainiai):

|  |  |  |  |  |  |
| --- | --- | --- | --- | --- | --- |
| **Eil. Nr.** | **Paslaugų pavadinimas**  Nurodytų TS funkcinių reikalavimų įgyvendinimas | **Kiekis,**  **vnt., val.** | **1 val.**  **įkainis**  **Eur be PVM**  **(Eil. Nr. 2) nurodytų paslaugų** | **Viso kiekio (nurodyto 3 stulpelyje) kaina**  **Eur be**  **PVM** | **Viso kiekio (nurodyto 3 stulpelyje) kaina**  **Eur su**  **PVM** |
| ***1.*** | ***2.*** | ***3.*** | ***4.*** | ***5.*** | ***6.*** |
| 1.1. | TS 13.1 papunktyje nurodytas funkcionalumas | 1 vnt. |  | 25 500,00 | 30 855,00 |
| 1.2 | TS 13.2 papunktyje nurodytas funkcionalumas | 1 vnt. |  | 6 400,00 | 7 744,00 |
| 1.3 | TS 13.3 papunktyje nurodytas funkcionalumas | 1 vnt. |  | 12 700,00 | 15 367,00 |
| 1.4 | TS 13.4 papunktyje nurodytas funkcionalumas | 1 vnt. |  | 12 700,00 | 15 367,00 |
| 1.5 | TS 13.5 papunktyje nurodytas funkcionalumas | 1 vnt. |  | 12 700,00 | 15 367,00 |
| 1.6 | TS 13.6 papunktyje nurodytas funkcionalumas | 1 vnt. |  | 8 500,00 | 10 285,00 |
| 1.7 | TS 13.7 papunktyje nurodytas funkcionalumas | 1 vnt. |  | 17 000,00 | 20 570,00 |
| 1.8 | TS 13.8 papunktyje nurodytas funkcionalumas | 1 vnt. |  | 21 200,00 | 25 652,00 |
| 1.9 | TS 13.9 papunktyje nurodytas funkcionalumas | 1 vnt. |  | 900,00 | 1 089,00 |
| 1.10 | TS 13.10 papunktyje nurodytas funkcionalumas | 1 vnt. |  | 17 000,00 | 20 570,00 |
| 1.11 | TS 13.11 papunktyje nurodytas funkcionalumas | 1 vnt. |  | 17 000,00 | 20 570,00 |
| 1.12 | TS 13.12 papunktyje nurodytas funkcionalumas | 1 vnt. |  | 12 700,00 | 15 367,00 |
| 1.13 | TS 13.13 papunktyje nurodytas funkcionalumas | 1 vnt. |  | 12 700,00 | 15 367,00 |
| 1.14 | TS 13.14 papunktyje nurodytas funkcionalumas | 1 vnt. |  | 12 700,00 | 15 367,00 |
| 2. | TS 13.15 papunktyje nurodytos papildomos paslaugos pagal Kliento užsakymą\* | 1000 val. | 30,00 | 30 000,00 | 36 300,00 |
| **Maksimali Sutarties kaina, Eur be PVM:** | | | | 219 700,00 |  |
| **Maksimali Sutarties kaina, Eur su PVM:** | | | | | 265 837,00 |

\* Klientas lentelės 2 punkte (TS 13.15 papunktyje) nurodytas paslaugas užsakys pagal poreikį ir neįsipareigoja įsigyti visos paslaugų apimties. 3 lentelės stulpelyje nurodytas šių paslaugų kiekis preliminarus.

2.2. Į Sutarties kainą (pradinės Sutarties vertę) įskaitomi visi mokesčiai ir rinkliavos bei kitos išlaidos (taip pat ir sąskaitų faktūrų teikimo elektroniniu būdu išlaidos), susijusios su Sutarties vykdymu.

2.3. Į Sutarties 2.1 papunktyje esančios lentelės 1.1-1.14 papunkčiuose numatytas sąnaudas dėl funkcinių reikalavimų realizavimo įskaičiuojamos su šių funkcionalumų realizavimu susijusios visos kitos sąnaudos dėl analizės, projektavimo, kūrimo, dokumentacijos parengimo, garantinės priežiūros, diegimo, saugos ir kitų techninėje specifikacijoje nurodytų reikalavimų, kiek tai susiję su atitinkamo funkcinio reikalavimo realizavimu.

2.4. Sutarties kaina/paslaugų kainos (įkainiai) negali būti keičiama/os per visą Sutarties galiojimo laiką, išskyrus Sutartyje numatytus atvejus.

2.5. Tinkamai ir faktiškai suteiktų paslaugų perdavimas ir priėmimas įforminamas paslaugų perdavimo–priėmimo aktu (-ais), kuris (-ie) Sutartyje nustatyta tvarka pasirašomas (-i) Paslaugų teikėjo ir Kliento ir tik dėl tokių paslaugų, kurios atitinka Sutartyje ir Sutarties 1 priede nurodytus reikalavimus. Šalių pasirašytas paslaugų priėmimo-perdavimo aktas yra pagrindas PVM sąskaitai faktūrai išrašyti.

2.6. Už tinkamai ir faktiškai suteiktas paslaugas, atitinkančias Sutarties reikalavimus, Klientas atsiskaito su Paslaugų teikėju mokėjimo pavedimu ne vėliau kaip per 30 (trisdešimt) dienų nuo paslaugų perdavimo-priėmimo akto pasirašymo ir teisingos PVM sąskaitos faktūros gavimo dienos. Paslaugų teikėjas PVM sąskaitą faktūrą / sąskaitą faktūrą teikia Klientui elektroniniu būdu, kaip numatyta Lietuvos Respublikos viešųjų pirkimų įstatymo (toliau – VPĮ) 22 straipsnio 3 dalyje. Paslaugų teikėjui nepateikus sąskaitos faktūros elektroniniu būdu, Klientas turi teisę nevykdyti mokėjimo.

2.7. Sutarties kaina/paslaugų įkainiai Sutarties galiojimo laikotarpiu perskaičiuojama/os (didinama/os ar mažinama/os):

2.7.1. pasikeitus (padidėjus ar sumažėjus) PVM tarifui, kuris turėjo tiesioginės įtakos Sutarties kainai/paslaugų vienetų kainoms (įkainiams). Šalims raštiškai susitarus ir ne vėliau kaip iki paskutinio paslaugų perdavimo–priėmimo akto pasirašymo dienos, perskaičiuojama tik ta Sutarties kainos dalis/paslaugų vienetų kainų (įkainių) dalis, kuriai/ioms turėjo įtakos pasikeitęs PVM tarifas ir tik pasikeitusio mokesčio dydžiu. Sutarties kainos/paslaugų (įkainių perskaičiavimą dėl pasikeitusio (padidėjusio ar sumažėjusio) PVM tarifo inicijuoja Paslaugų teikėjas, kreipdamasis į Klientą raštu, pateikdamas konkrečius skaičiavimus dėl pasikeitusio mokesčio įtakos Sutarties kainai/paslaugų įkainiams. Klientas taip pat turi teisę inicijuoti Sutarties kainos/paslaugų įkainių perskaičiavimą dėl pasikeitusio (padidėjusio ar sumažėjusio) PVM tarifo. Sutarties kainos/paslaugų įkainių perskaičiavimas įforminamas Šalių pasirašomu susitarimu, kuriame užfiksuojama/os perskaičiuota/os Sutarties kaina/paslaugų (įkainiai bei šio perskaičiavimo įsigaliojimo sąlygos;

2.7.2. Sutarties kainos perskaičiavimas dėl teisės aktų pakeitimo:

2.7.2.1. jeigu po Sutarties sudarymo pasikeičia teisės aktai (imperatyvios teisės normos, išskyrus mokesčių pakeitimą reglamentuojančias teisės normas), kurių pasikeitimo Sutarties sudarymo metu nebuvo galimybės protingai numatyti bei kurie nustato didesnes Paslaugų teikėjo pareigas, vykdant Sutartį, ir dėl to padidėja Paslaugų teikėjo tiesioginės išlaidos, Klientas, esant Paslaugų teikėjo prašymui, privalo jas atlyginti Sutarties 2.7.2.2-2.7.2.6 papunkčiuose nustatyta tvarka. Šis punktas taikomas tik tada, kai teisės aktų pasikeitimų sąlygotas Paslaugų teikėjo įsipareigojimų apimties pasikeitimas tiesiogiai lemia Paslaugų teikėjo išlaidų, skirtų išimtinai tik konkrečios Sutarties su Klientu vykdymui, pasikeitimą;

2.7.2.2. Sutarties kaina gali būti perskaičiuojama dėl teisės aktų pasikeitimo tik su sąlyga, kad teisės aktai arba jų pakeitimai buvo priimti po Sutarties sudarymo;

2.7.2.3. Paslaugų teikėjas privalo ne vėliau kaip per 15 (penkiolika) darbo dienų nuo sužinojimo apie aplinkybes, dėl kurių gali patirti papildomų tiesioginių išlaidų, pateikti Klientui detalius paaiškinimus, (1) kokias papildomas išlaidas, tikėtina, Paslaugų teikėjas gali patirti, (2) nurodyti išlaidų įkainius pagal Sutarties kainos (įkainių) detalizaciją (jeigu tokia numatyta) bei pateikti tokias kainas pagrindžiančius įrodymus, (3) pateikti paaiškinimus, ar išlaidos yra vienkartinio, ar nuolatinio pobūdžio, (4) pateikti paaiškinimus, kokie teisės aktai ar jų nuostatos lemia papildomų išlaidų atsiradimą ir kaip tai konkrečiai pasireiškia Sutarties vykdymo kontekste;

2.7.2.4. po to, kai Paslaugų teikėjas pateikia Klientui Sutarties 2.7.2.3 papunktyje nurodytą informaciją ir dokumentus, Šalys privalo sudaryti susitarimą dėl Sutarties keitimo (toliau – Susitarimas) ir jame numatyti Sutarties pakeitimo priežastis, naują Sutarties kainą bei kitas pakeitimo sąlygas. Paslaugų teikėjo tiesioginės išlaidos gali būti atlyginamos/mažinamos tik po Susitarimo sudarymo;

2.7.2.5. Šalys turi teisę reikalauti atlyginti tik tokias išlaidas, dėl kurių atlyginimo sudarė Susitarimą;

2.7.2.6. Šalys privalo imtis protingų priemonių galimoms išlaidoms sumažinti;

2.7.2.7. Jeigu po Sutarties sudarymo pasikeičia teisės aktai, dėl kurių mažėja Paslaugų teikėjo pareigų vykdant Sutartį apimtis ir dėl to sumažėja Paslaugų teikėjo tiesioginės išlaidos, tokio sumažėjimo apimtimi, Kliento prašymu, gali būti proporcingai mažinama Sutarties kaina. Tokiu atveju su atitinkamais pakeitimais (mutatis mutandis) taikomos Sutarties 2.7.2.1-2.7.2.6 papunkčiuose įtvirtintos sąlygos.

2.8. Paslaugų teikėjui gali būti mokamas ne daugiau kaip 50 000 (penkiasdešimties tūkstančių) eurų su PVM avansas. Paslaugų teikėjas pateikia Klientui avanso užtikrinimą, t. y. banko garantiją ar draudimo bendrovės laidavimo raštą. Avansas yra mokamas mokėjimo pavedimu, pinigus pervedant į Paslaugų teikėjo atsiskaitomąją sąskaitą ne vėliau kaip per 30 (trisdešimt) dienų nuo Paslaugų teikėjo PVM sąskaitos-faktūros nurodytai sumai pateikimo bei avanso užtikrinimo, t. y. banko garantijos ar draudimo bendrovės laidavimo rašto, visai avanso sumai visam Sutarties galiojimo laikotarpiui, pateikimo. Avansas turi būti užtikrintas banko garantija, ar draudimo bendrovės laidavimo raštu, kuriame būtų nurodyta privaloma sąlyga pagal pirmą pareikalavimą (esminės užtikrinimo sąlygos yra – užtikrinimo suma (visa avanso suma), besąlygiškumas (t. y. Klientui užtenka nurodyti sąlygą (-as), kurias Paslaugų teikėjas pažeidė, bet jis neprivalo pagrįsti reikalavime nurodytos sutarties sąlygos visiško ar dalinio nevykdymo ar netinkamo vykdymo), Kliento ir Paslaugų teikėjo rekvizitai, galiojimo laikas, sutikimas sumokėti užtikrinimo sumą ne ginčo tvarka per nustatytą terminą, užtikrinimas privalo būti tinkamai pasirašytas ir patvirtintas). Paslaugų teikėjas banko garantiją ar draudimo bendrovės laidavimo raštą turi iš anksto suderinti su Klientu. Sumokėto avanso suma išskaitoma iš pirmo pagal Sutartį atliekamo Kliento mokėjimo, jei jo neužtenka, tai iš po jo einančių Kliento atliekamų mokėjimų. Avanso grąžinimo garantija grąžinama išskaičius visą avansu sumokėtą sumą, mokamą Kliento iš mokėjimų pagal Sutartį.

2.9. Sutarties kainai apskaičiuoti taikomas kainodaros būdas: fiksuotos kainos (Sutarties 1 priedo 13.1-13.14 p. nurodytoms paslaugoms) ir fiksuoto įkainio (Sutarties 1 priedo 13.15 p. nurodytoms paslaugoms) (mišri) kainodara.

**3. ŠALIŲ ĮSIPAREIGOJIMAI**

3.1. Paslaugų teikėjas įsipareigoja:

3.1.1. Sutartyje ir Sutarties 1 priede nustatyta tvarka, sąlygomis ir terminais teikti Sutarties irSutarties 1 priedo reikalavimus atitinkančias paslaugas 36 (trisdešimt šešis) mėnesius nuo Sutarties įsigaliojimo dienos;

3.1.2. paslaugas teikti šiais terminais:

3.1.2.1. Sutarties 1 priedo 13.1-13.14 p. nurodytos paslaugos turi būti suteiktos per 6 (šešis) mėnesius nuo Sutarties įsigaliojimo dienos Sutarties 1 priedo 12.1 papunktyje nurodytame plane (toliau – Planas) numatytais terminais. Šis terminas Paslaugų teikėjui suteikus nemažiau nei 70 (septyniasdešimt) proc. Sutarties 1 priede 13.1-13.14 p. nurodytų paslaugų ir esant svarbioms aplinkybėms, nepriklausančiomis nuo Paslaugų teikėjo valios, dėl kurių iki 30 (trisdešimt) proc. Sutarties 1 priede 13.1-13-14 p. nurodytų paslaugų iki šiame papunktyje numatyto 6 (šešių) mėnesių termino suteikimas tampa neįmanomas (pavyzdžiui pasikeitus galiojančiam teisės aktui ar įsigaliojus naujam teises aktui, kuris turi įtakos šios Sutarties vykdymui, Klientui nesuteikus Paslaugų teikėjui visos informacijos, būtinos Paslaugų Sutarties 1 priede 13.1-13.14 p. numatytų paslaugų suteikimui, kitos aplinkybės, kurios nebuvo žinomos pirkimo vykdymo metu su kuriomis susidurtų bet kuris Paslaugų teikėjas ar kitas Klientas), Klientas ir Paslaugų teikėjas gali pratęsti šiame Sutarties papunktyje nurodytą terminą 2 (du) kartus, bet ne ilgiau negu bendram 3 (trijų) mėnesių terminui, pasirašydami Sutarties pakeitimą ir patikslintą Planą;

3.1.2.2. papildomos programinės įrangos tobulinimo/programavimo paslaugos (Sutarties 1 priedo 13.15 p.) teikiamos pagal Kliento poreikį užsakyme/patikslintame paslaugų užsakyme nustatytais terminais. Užsakymas derinamas Sutarties 1 priede nustatyta tvarka. Užsakymas teikiamas užpildant paraiškos formą (Sutarties 2 priedas). Klientas neįsipareigoja įsigyti viso Sutarties 1 priede nurodyto paslaugų valandų kiekio.

3.1.3. tinkamai ir faktiškai suteikus paslaugas, pateikti Klientui pasirašytus paslaugų perdavimo–priėmimo aktus bei PVM sąskaitas faktūras;

3.1.4. ne vėliau kaip per 3 (tris) darbo dienas nuo Sutarties įsigaliojimo dienos paskirti kompetentingą asmenį, kuris būtų atsakingas už ryšių su Kliento paskirtu atstovu palaikymą, ir apie jį raštu informuoti Klientą;

3.1.5. nedelsdamas raštu informuoti Klientą:

3.1.5.1. jei laiku negali suteikti paslaugų;

3.1.5.2. apie pasikeitusius savo rekvizitus, teisinį statusą, paskirtą atstovą.

3.1.6. kilus Šalių ginčui dėl Sutarties, ne vėliau kaip per 3 (tris) darbo dienas nuo ginčo kilimo dienos, deleguoti atstovą spręsti ginčo;

3.1.7. gavęs Sutarties 3.2.3 papunktyje numatytą Kliento raštišką atsisakymą priimti paslaugas, per Kliento nurodytą terminą įgyvendinti Kliento reikalavimą, nurodytą Sutarties 4.2.2 papunktyje;

3.1.8. užtikrinti, kad Sutartį visą Sutarties galiojimo laikotarpį vykdys Paslaugų teikėjo pasiūlyme nurodyti ir Sutarties reikalavimus atitinkantys specialistai (Sutarties 4 priedas). Sutarties galiojimo metu nurodyti specialistai gali būti pakeisti kitais (specialistui susirgus, patyrus traumą, pakeitus darbovietę, atsisakius vykdyti funkcijas, netinkama jas vykdant ir kt. atvejais) ar pasitelkti nauji specialistai tik gavus rašytinį Kliento sutikimą. Keičiami specialistai turi atitikti Sutarties 6.4.1 papunktyje esančios lentelės 2 punkte nurodytus reikalavimus. Naujai pasitelkiami specialistai turi atitikti pirkimo sąlygose nurodytus reikalavimus specialistui, kurio funkcijų vykdymui pasitelkiamas papildomas specialistas;

3.1.9. laikytis Lietuvos Respublikos civilinio kodekso (toliau – CK) bei kitų, su Paslaugų teikėjo sutartinių įsipareigojimų vykdymu susijusių, Lietuvos Respublikoje galiojančių teisės aktų nuostatų ir užtikrinti, kad Paslaugų teikėjo specialistai, darbuotojai bei atstovai jų laikytųsi. Paslaugų teikėjas garantuoja Klientui ir/ar tretiesiems asmenims nuostolių atlyginimą, jei Paslaugų teikėjas ar jo specialistai, darbuotojai, atstovai nesilaikytų Lietuvos Respublikoje galiojančių teisės aktų reikalavimų ir dėl to Klientui ir/ar tretiesiems asmenims būtų pateikti kokie nors reikalavimai ar pradėti procesiniai veiksmai;

3.1.10. vykdyti nuolatines vertimo žodžiu ir raštu paslaugas, jei Paslaugų teikėjo siūlomi specialistai nemoka lietuvių kalbos. Išlaidos vertimo paslaugoms turi būti įskaičiuotos į bendrą Sutarties kainą;

3.1.11. sunaudoti kaip įmanoma mažiau gamtos išteklių. Dėl šios priežasties visa su Sutartimi susijusiu dokumentacija perduodama skaitmeniniu formatu (elektroninė versija). Teikdamas paslaugas Paslaugų teikėjas turi siekti mažinti popieriaus sunaudojimą, atsisakyti nebūtino dokumentų kopijavimo ar spausdinimo. Dokumentus (tarpinius ir galutinius) teikti tik elektroniniu formatu, esant poreikiui pasirašyti – pasirašyti juos el. parašu.

3.2. Klientas įsipareigoja:

3.2.1. sumokėti Paslaugų teikėjui už tinkamai ir faktiškai suteiktas paslaugas Sutartyje numatyta tvarka ir sąlygomis;

3.2.2. teikti Paslaugų teikėjui Sutarčiai vykdyti pagrįstai reikalingą turimą informaciją;

3.2.3. ne vėliau kaip per 5 (penkias) darbo dienas nuo Paslaugų teikėjo pasirašyto priėmimo–perdavimo akto gavimo dienos priimti tinkamai suteiktas paslaugas, pasirašydamas priėmimo–perdavimo aktą, arba raštu informuoti Paslaugų teikėją apie atsisakymą priimti šias paslaugas, nurodydamas suteiktų paslaugų trūkumus ir sprendimą, nurodytą Sutarties 4.2.2 papunktyje;

3.2.4. kilus Šalių ginčui dėl Sutarties, ne vėliau kaip per 3 (tris) darbo dienas nuo ginčo kilimo dienos deleguoti atstovą spręsti ginčo;

3.2.5. nedelsdamas raštu pranešti Paslaugų teikėjui apie savo pasikeitusius rekvizitus, teisinį statusą, paskirtą atstovą.

3.3. Šalys privalo laikytis konfidencialumo įsipareigojimų. Konfidencialia informacija laikoma informacija, kurią Šalis pažymėjo ar kitaip raštu nurodė kaip privačią ar konfidencialią arba informacija, kurią remiantis aplinkybėmis, susijusiomis su informacijos atskleidimu, gaunanti Šalis pagrįstai turėtų pripažinti esant konfidencialia. Ji apima neviešą informaciją, susijusią su abiejų Šalių veikla bei šios Sutarties vykdymu. Konfidencialią informaciją gavusi Šalis privalo ją naudoti tik vykdydama Sutartį ir užtikrinti, kad gauta konfidenciali informacija nebus naudojama tokiu būdu, kuri pakenktų informaciją perdavusiai Šaliai. Konfidencialumo pasižadėjimą neatskleisti informacijos, kuri taps žinoma vykdant Sutartį (Sutarties 3 priedas), užpildo Paslaugų teikėjo specialistai ir darbuotojai, vykdysiantys Sutartį, ir Paslaugų teikėjas ne vėliau kaip per 5 (penkias) darbo dienas po Sutarties pasirašymo dienos pateikia užpildytus ir pasirašytus Konfidencialumo pasižadėjimus neatskleisti informacijos, kuri taps žinoma vykdant Sutartį, Klientui.

3.4. Visi Šalių susitikimai (jei jų reikės) organizuojami nuotoliniu būdu, taip sumažinant aplinkos taršą (degalų išmetimą).

3.5. Kiti Šalių įsipareigojimai nurodyti Sutarties 1 priede.

**4. ŠALIŲ TEISĖS**

4.1. Paslaugų teikėjas turi teisę:

4.1.1. reikalauti, kad Klientas priimtų tinkamai ir faktiškai suteiktas paslaugas arba atsisakyti vykdyti Sutartį, jeigu Klientas, pažeisdamas savo įsipareigojimus, nepriima ar atsisako priimti tinkamai ir faktiškai suteiktas paslaugas;

4.1.2. reikalauti iš Kliento sumokėti už tinkamai ir faktiškai suteiktas paslaugas Sutartyje nurodyta tvarka, sąlygomis ir terminais.

4.2. Klientas turi teisę:

4.2.1. nemokėti už tinkamai ir faktiškai suteiktas paslaugas, jeigu pateikta neteisinga PVM sąskaita faktūra (kol bus išsiaiškinta su Paslaugų teikėju ir bus pateikta teisinga PVM sąskaita faktūra);

4.2.2. nustatęs paslaugų trūkumus, reikalauti, kad Paslaugų teikėjas neatlygintinai pašalintų paslaugų trūkumus per 3 (tris) darbo dienas nuo raštiškų pastabų gavimo dienos;

4.2.3. Paslaugų teikėjui neįvykdžius Kliento reikalavimų, nurodytų Sutarties 4.2.2 papunktyje, ar Paslaugų teikėjui nevykdant Sutarties, vienašališkai nutraukti Sutartį ir reikalauti nuostolių atlyginimo.

4.3. Kitos Šalių teisės nurodytos Sutarties 1 priede.

**5. ŠALIŲ ATSAKOMYBĖ**

5.1. Už įsipareigojimų, prisiimtų Sutartimi, nevykdymą arba netinkamą vykdymą Šalys atsako įstatymų nustatyta tvarka, atsižvelgdamos į Sutartyje nustatytus ypatumus.

5.2. Paslaugų teikėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkti tretieji asmenys.

5.3. Nei viena iš Šalių nėra atsakinga už įsipareigojimų nevykdymą ar netinkamą vykdymą, jeigu juos vykdyti trukdė nenugalima jėga (*force majeure*). Tokiu atveju Šalis, dėl nenugalimos jėgos negalinti vykdyti savo įsipareigojimų, privalo nedelsdama pranešti apie tai kitai Šaliai, nurodydama aplinkybes, kurios trukdo jai vykdyti sutartinius įsipareigojimus, ir sutartinius įsipareigojimus, kurių ji negalės vykdyti. Tokiu atveju prievolių vykdymas sustabdomas, kol išnyks minėtos aplinkybės. Jeigu šio pranešimo kita Šalis negauna per protingą laiką po to, kai Sutarties neįvykdžiusi Šalis sužinojo ar turėjo sužinoti apie nenugalimą jėgą lemiančias aplinkybes, tai pastaroji Šalis privalo atlyginti kitai Šaliai dėl negauto pranešimo susidariusius nuostolius.

5.4. Pasibaigus nenugalimą jėgą lemiančioms aplinkybėms, Šalis, dėl nenugalimos jėgos negalėjusi vykdyti savo įsipareigojimų, privalo nedelsdama pranešti apie tai kitai Šaliai ir atnaujinti savo įsipareigojimų vykdymą. Tačiau tais atvejais, kai dėl nenugalimos jėgos Šalis nevykdo savo sutartinių įsipareigojimų daugiau kaip 30 (trisdešimt) dienų, kita Šalis turi teisę nedelsdama nutraukti Sutartį, pranešdama kitai Šaliai apie tai raštu.

**6. PASLAUGŲ TEIKĖJO TEISĖ PASITELKTI TREČIUOSIUS ASMENIS (SUBTEIKIMAS)**

6.1. Paslaugų teikėjas Sutarties vykdymui turi teisę pasitelkti:

6.1.1. savo pasiūlyme nurodytus ūkio subjektą – Marių Valiuškį, kuriuo grindžiama Paslaugų teikėjo kvalifikacija;

6.1.2. subtiekėjus, jeigu pasiūlymo pateikimo metu jie buvo žinomi. Tuo atveju, jei pasiūlymo pateikimo metu Paslaugų teikėjui nebuvo žinomi kiti subtiekėjai, Paslaugų teikėjas po Sutarties įsigaliojimo įsipareigoja ne vėliau kaip likus 2 (dviem) darbo dienoms iki Sutarties etapo, kurio veiklas vykdys numatomas pasitelkti subtiekėjas, vykdymo pradžios Klientui pranešti tuo metu žinomų subtiekėjų pavadinimus, kontaktinius duomenis ir jų atstovus. Paslaugų teikėjas privalo informuoti Klientą apie minėtos informacijos pasikeitimus visu Sutarties vykdymo metu.

6.2. Subtiekėjo, kito ūkio subjekto pasitelkimas nekeičia Paslaugų teikėjo atsakomybės dėl Sutarties įvykdymo.

6.3. Paslaugų teikėjas gali pakeisti ūkio subjektus, kurių pajėgumais remiamasi (kuriais grindžiama Paslaugų teikėjo kvalifikacija) ir subtiekėjus, jeigu Sutarties vykdymo metu jie:

6.3.1. netinkamai vykdo įsipareigojimus Paslaugų teikėjui, nepajėgūs vykdyti įsipareigojimų Paslaugų teikėjui dėl iškeltos restruktūrizavimo, bankroto bylos, bankroto proceso vykdymo ne teismo tvarka, inicijuotos priverstinio likvidavimo ar susitarimo su kreditoriais procedūros arba jiems vykdomų analogiškų procedūrų;

6.3.2. Paslaugų teikėjo pasiūlyme nurodyto ūkio subjekto, kuriuo grindžiama Paslaugų teikėjo kvalifikacija, ar subtiekėjo padėtis atitinka bent vieną iš pirkimo dokumentuose vadovaujantis Lietuvos Respublikos viešųjų pirkimų įstatymo 46 straipsniu nustatytų pašalinimo pagrindų.

6.4. Apie ūkio subjektų, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjų keitimą ar naujų papildomų subtiekėjų pasitelkimą Paslaugų teikėjas iš anksto raštu turi informuoti Klientą, nurodydamas ūkio subjektų, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjų pakeitimo naujų papildomų subtiekėjų pasitelkimo priežastis ir būsimus ūkio subjektus, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjus. Pasitelkdamas ir vėliau keisdamas ūkio subjektus, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjus Paslaugų teikėjas turi užtikrinti, kad ūkio subjektai, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjai yra pajėgūs ir kompetentingi tinkamam jiems pavestų užduočių vykdymui. Ūkio subjektai, kurių pajėgumais remiamasi (kuriais grindžiama Paslaugų teikėjo kvalifikacija), ir subtiekėjai gali būti keičiami ar pasitelkiami nauji papildomi subtiekėjai tik gavus rašytinį Kliento sutikimą. Jeigu keičiami Paslaugų teikėjo pasiūlyme nurodyti ūkio subjektai, kurių pajėgumais remiamasi (kuriais grindžiama Paslaugų teikėjo kvalifikacija), Paslaugų teikėjas privalo pateikti jų pašalinimo pagrindų nebuvimą, kvalifikaciją patvirtinančius dokumentus tai dienai, kai Paslaugų teikėjas kreipiasi į Klientą su prašymu juos pakeisti. Prieš duodamas sutikimą keisti Paslaugų teikėjo pasiūlyme nurodytus ūkio subjektus, kurių pajėgumais remiamasi (kuriais grindžiama Paslaugų teikėjo kvalifikacija), Klientas privalo patikrinti naujų, Paslaugų teikėjo pasiūlyme nenurodytų, ūkio subjektų, kurių pajėgumais remiamasi (kuriais grindžiama Paslaugų teikėjo kvalifikacija), pašalinimo pagrindų nebuvimą ir kvalifikacijos atitiktį. Jeigu keičiami Paslaugų teikėjo pasiūlyme nurodyti subtiekėjai, Paslaugų teikėjas privalo pateikti jų pašalinimo pagrindų nebuvimą patvirtinančius dokumentus tai dienai, kai Paslaugų teikėjas kreipiasi į Klientą su prašymu juos pakeisti. Prieš duodamas sutikimą keisti Paslaugų teikėjo pasiūlyme nurodytus subtiekėjus, Klientas privalo patikrinti naujų, Paslaugų teikėjo pasiūlyme nenurodytų subtiekėjų pašalinimo pagrindų nebuvimą. Prieš duodant sutikimą keisti Paslaugų teikėjo pasiūlyme nurodytus ūkio subjektus, kurių pajėgumais remiamasi (kuriais grindžiama Paslaugų teikėjo kvalifikacija) ar subtiekėjus bei pasitelkti naujus papildomus subtiekėjus, Klientas privalo atlikti jų patikrą Lietuvos Respublikos Nacionaliniam saugumui užtikrinti svarbių objektų apsaugos įstatyme nustatyta tvarka ir Paslaugų teikėjas turės pateikti tokiai patikrai atlikti reikalingus dokumentus. Taip pat naujai pasitelkiami ūkio subjektai, kurių pajėgumais remiamasi (kuriais grindžiama Paslaugų teikėjo kvalifikacija) ir subtiekėjai turės atitikti atitinkamus (jiems taikomus) Sutarties 6.4.1 papunktyje keliamus kvalifikacinius reikalavimus ir atitinkamus Sutarties 6.4.2 papunktyje keliamus reikalavimus:

6.4.1.

|  |  |  |
| --- | --- | --- |
| **Eil. Nr.** | **Kvalifikacijos reikalavimai** | **Atitiktį įrodantys dokumentai** |
| **Techninis ir profesinis pajėgumas** | | |
|  | Tiekėjas per paskutinius 3 metus arba per laiką nuo tiekėjo įregistravimo dienos (jeigu tiekėjas vykdė veiklą trumpiau nei 3 metus) iki pasiūlymo pateikimo termino pabaigos pagal vieną ar daugiau sutarčių yra tinkamai suteikęs (ar teikia) ne mažiau kaip 1 (vienos) informacinės sistemos (registro) sukūrimo ar modernizavimo, ar modifikavimo, ar palaikymo, ar priežiūros paslaugas, kurios apėmė informacinės sistemos, paremtos atvirais standartais (pvz. **XML Web Services ar lygiaverte technologija**) (kurios pagrindu veikia ir perkančiosios organizacijos šiuo metu eksploatuojama sistema, kurios modernizavimas yra šio pirkimo objektas), veikiančios **Oracle** duomenų bazės pagrindu, integracinę sąsają su išorinėmis informacinėmis sistemomis, ir kurių vertė yra ne mažesnė kaip 100 000 Eur be PVM.  Šiame papunktyje keliami reikalavimai dėl sutarties vertės gali būti tenkinami viena arba keliomis skirtingomis sutartimis.  Į sutarties vertę neįskaičiuojama techninės ir licencinės programinės įrangos tiekimo vertė. | Informacija apie tiekėjo įvykdytas ar vykdomas sutartis/į pateikiama BS 15.4 punkte nurodytu atveju užpildant lentelę formoje 6 TVŪD PD FK, nurodant:  1) tiekėjo per paskutinius 3 (tris) metus (iki pasiūlymo pateikimo termino pabaigos) arba per laiką nuo paslaugų tiekėjo įregistravimo dienos (jeigu paslaugų tiekėjas vykdė veiklą trumpiau nei 3 metus) tinkamai įvykdytų ar vykdomų sutarčių, atitinkančių nurodytus reikalavimus, sąrašas (užpildyti 2 lentelę formoje 6 TVŪD PD FK), kuriame turi būti nurodyta: sutarties pavadinimas, sudarymo data, Nr., tiekėjo suteiktų paslaugų aprašymas; sutarties vertė eurais be PVM; sutarties galiojimo data; duomenys apie užsakovą (įmonės pavadinimas, adresas, telefonas, kontaktinis asmuo).  Tuo atveju, jeigu pateikiama informacija apie vykdomą sutartį, turi būti aiškiai nurodyta, kokios paslaugos suteiktos ir kokia suteiktų paslaugų vertė eurais be PVM per nurodytą sutarties vykdymo laikotarpį.  Jeigu užsakovai nevykdo veiklos ar dėl kitų priežasčių negali išduoti tokios pažymos, tiekėjas pateikia savo deklaraciją.  Pastaba. Perkančioji organizacija, siekdama įsitikinti arba patikslinti pateiktą informaciją, gali atskiru prašymu paprašyti pateikti nurodytų sutarčių patvirtintas kopijas arba išrašus iš sutarčių bei pirkimo objektą apibūdinančius dokumentus, taip pat gali žodžiu ar raštu, be išankstinio pranešimo, tikrinti šią informaciją tiesiogiai pas sutarčių sąraše nurodytus prekių gavėjus.  *(Pateikiama skenuota dokumento kopija elektroninėmis priemonėmis).* |
|  | Tiekėjas sutarties vykdymui privalo turėti ne mažiau kaip nurodyta žemiau kvalifikuotų specialistų (ekspertų), kurie turi tenkinti žemiau nurodytus minimalius reikalavimus.  Vienas specialistas gali vykdyti daugiau nei vienos srities eksperto funkcijas, jei jo kvalifikacija atitinka tos pozicijos ekspertui keliamus reikalavimus. | 1) Tiekėjo siūlomų specialistų (ekspertų) sąrašas (BS 15.4 punkte nurodytu atveju užpildyti 2 lentelę formoje 6 TVŪD PD FK), nurodant poziciją į kurią siūlomas specialistas ir kurio specialisto reikalavimus atitinka. Lentelėje nurodyti PD reikalaujamo ir tiekėjo siūlomo specialisto patirties, vykdant reikalavimuose nurodytas veiklas, aprašymą (jeigu atitinkamam specialistui taikoma) (vykdytos sutarties/projekto pavadinimas, data ir Nr., sutarties/projekto aprašymas, užsakovo duomenys, sutarties/projekto pradžia ir pabaiga (nurodant metus ir mėnesį), specialisto vykdytos veiklos, vaidmuo/rolė, atliktų paslaugų apimtis). Turi būti nurodyta tiek ir tokio pobūdžio sutarčių/projektų, kad pagal juose dirbtą laiką bei atliktas funkcijas, siūlomi specialistai turėtų pirkimo dokumentuose reikalaujamą patirtį;  2) specialistų (ekspertų) kvalifikaciją įrodančių, galiojančių nurodytų sertifikatų (arba lygiaverčių tarptautiniu mastu pripažįstamų, reikalaujamą kvalifikaciją patvirtinančių, dokumentų) ir kitų kvalifikaciją ir patirtį pagrindžiančių dokumentų kopijos. Mokymų, seminarų, kursų išklausymo pažymėjimai nevertinami;  3) jeigu specialistas/ekspertas nėra tiekėjo darbuotojas – dokumentas/ai, patvirtinantis/tys, specialisto (eksperto) esamus santykius su tiekėju. Jei specialistas yra ne tiekėjo darbuotojas, tiekėjas privalo pateikti BS 7.2-7.3 punktuose nurodytą informaciją.  Pastabos:  - pateikiamo „lygiaverčio“ dokumento lygiavertiškumą įrodyti turi tiekėjas;  - perkančioji organizacija, siekdama įsitikinti arba patikslinti pateiktą informaciją, gali atskiru prašymu paprašyti pateikti nurodytų sutarčių/projektų patvirtintas kopijas arba išrašus iš sutarčių bei pirkimo objektą apibūdinančius dokumentus, taip pat gali žodžiu ar raštu tikrinti šią informaciją tiesiogiai pas sąraše nurodytus užsakovus.  *Pateikiami skenuoti dokumentai elektroninėje formoje arba nuorodos į nacionalines duomenų bazes bet kurioje valstybėje narėje, prie kurių pirkimo vykdytojas turės galimybę tiesiogiai ir neatlygintinai prisijungti ir susipažinti su reikalaujamais dokumentais ir (ar) informacija.* |
|  | Specialistas Nr. 1 – Projekto vadovas turi turėti:  a) tarptautiniu mastu pripažįstamą projekto vadovo kvalifikaciją, patvirtintą PMP arba Prince2, arba Certified Project Manager IPMA arba kitu lygiaverčiu sertifikatu;  b) registrų / informacinių sistemų sukūrimo ar priežiūros, ir/ar palaikymo paslaugų projektų/sutarčių įgyvendinimo projektų vadovo pareigose patirtį ne mažiau kaip 1 (viename) sėkmingai įvykdytame (baigtame) projekte, kurio vertė ne mažesnė kaip 75 000 Eur (be PVM). |
| 2.2. | Specialistas Nr. 2 – Programuotojas turi turėti:  a) tarptautiniu mastu pripažįstamą programuotojo kvalifikaciją, patvirtintą ne žemesniu nei Oracle Certified Professional Java EE 5 Web Component Developer ar Microsoft Certified Professional, ar Microsoft Certified Solutions Developer arba lygiaverčiu sertifikatu;  b) praktinę programuotojo darbo patirtį bent 1 per paskutinius 3 (tris) metus sėkmingai įgyvendintame (baigtame) registrų/ informacinių sistemų sukūrimo ar priežiūros, ar palaikymo paslaugų projekte (sutartyje), kurio objektas informacinės sistemos, sukurtos naudojantis JAVA ar lygiavertėmis technologijomis, sukūrimas ar modernizavimas. |
| 2.3. | Specialistas Nr. 3 – Informacinių sistemų analitikas turi turėti:  a) tarptautiniu mastu pripažįstamą analitiko kvalifikaciją, patvirtintą OMG Certified UML Professional Intermediate sertifikatu arba lygiaverčiu sertifikatu. |
| 2.4. | Specialistas Nr. 4 - Informacinių sistemų programinės įrangos testavimo ekspertas turi turėti:  a) tarptautiniu mastu pripažįstamą informacinių sistemų testavimo kvalifikaciją, patvirtintą ISTQB (International Software Testing Qualifications Board) ar ISEB (Information Systems Examination Board) sertifikatu arba lygiaverčiu sertifikatu;  b) praktinę patirtį bent 1 (viename) per paskutinius 3 metus sėkmingai įgyvendintame (baigtame) registrų/ informacinių sistemų, turinčių išorines sąsajas, sukūrimo ar priežiūros, ir/ar palaikymo paslaugų projekte (sutartyje), kurio metu siūlomas specialistas buvo atsakingas už informacinių sistemų ir sąsajų testavimo darbus, parengė testavimo scenarijus, priėmimo testavimo scenarijus ir vykdė testavimus. |
| 3. | **Dėl tiekėjo interesų, galinčių kelti grėsmę nacionaliniam saugumui** | |
| Tiekėjas neturi interesų, galinčių kelti grėsmę nacionaliniam saugumui, ir draudžia pirkime dalyvauti tiekėjams, jų subtiekėjams ar ūkio subjektams, kurių pajėgumais yra remiamasi, kurie patys ar juos kontroliuojantys asmenys yra registruoti (jeigu tiekėjas, jo subtiekėjas, ūkio subjektas, kurio pajėgumais remiamasi, ar kontroliuojantis asmuo yra fizinis asmuo – nuolat gyvenantis ar turintis pilietybę) VPĮ 92 straipsnio 14 dalyje numatytame sąraše nurodytose valstybėse ar teritorijose. | Perkančioji organizacija iš tiekėjo reikalauja šių dokumentų:  1) jeigu tiekėjas, jo subtiekėjas, ūkio subjektas, kurio pajėgumais remiamasi, tiekėjo siūlomų prekių (įskaitant jų sudedamąsias dalis) gamintojas ar juos kontroliuojantis asmuo yra juridinis asmuo, pateikiama juridinio asmens vadovo patvirtinta juridinio asmens steigimo dokumentų kopija, Juridinių asmenų registro išplėstinis išrašas su istorija, Juridinių asmenų dalyvių informacinės sistemos išrašas arba atitinkami valstybės narės ar trečiosios šalies dokumentai;  2) jeigu tiekėjas, jo subtiekėjas, ūkio subjektas, kurio pajėgumais remiamasi, tiekėjo siūlomų prekių (įskaitant jų sudedamąsias dalis) gamintojas ar juos kontroliuojantis asmuo yra fizinis asmuo, pateikiama asmens tapatybę patvirtinančio dokumento (tapatybės kortelės ar paso) kopija, leidimo verstis atitinkama ūkine veikla patvirtinančio dokumento (pavyzdžiui, verslo liudijimo, individualios veiklos pažymėjimo ir pan.) kopija ir pažyma apie deklaruotą gyvenamąją vietą arba atitinkami valstybės narės ar trečiosios šalies dokumentai. |

6.4.2.

|  |  |  |
| --- | --- | --- |
| **Eil. Nr.** | **Reikalavimai** | **Atitiktį įrodantys dokumentai** |
| 1. | Prekių (įskaitant jų sudedamąsias dalis) kilmė nėra ar paslaugos nėra teikiamos iš VPĮ 92 straipsnio 15 dalyje numatytame sąraše nurodytų valstybių ar teritorijų. | Pateikiamas prekių kilmės sertifikatas, gamintojo deklaracijas ar kitas dokumentas, patvirtinantis ketinamų įsigyti prekių kilmę ar paslaugų teikimo valstybę/teritoriją. |
| 2. | Tiekėjas, jo subtiekėjas arba ūkio subjektas, kurio pajėgumais remiamasi, kai tokiems subtiekėjams ar ūkio subjektams tenka bent 10 (dešimt) procentų pirkimo sutarties vertės, nėra Rusijos pilietis, fizinis ar juridinis asmuo, subjektas ar organizacija, įsteigta (-ę) Rusijoje; | Tiekėjas su pasiūlymu pateikdamas užpildytą pirkimo dokumentą „8 TVŪD PD Deklaracija dėl ES 2022\_576“ deklaruoja apie (ne)atitiktį nustatytam reikalavimui. Tačiau perkančiajai organizacijai kilus įtarimų, privalės pateikti žemiau nurodytus, atitiktį pagrindžiančius dokumentus.  Pateikiami dokumentai:  Jeigu tiekėjas, jo subtiekėjas, ūkio subjektas, kurio pajėgumais remiamasi yra juridinis asmuo, pateikiama juridinio asmens vadovo patvirtinta juridinio asmens steigimo dokumentų kopija, Juridinių asmenų registro išplėstinis išrašas su istorija, Juridinių asmenų dalyvių informacinės sistemos išrašas arba atitinkami valstybės narės ar trečiosios šalies dokumentai;  Jeigu tiekėjas, jo subtiekėjas, ūkio subjektas, kurio pajėgumais remiamasi yra fizinis asmuo, pateikiama asmens tapatybę patvirtinančio dokumento (tapatybės kortelės ar paso) kopija, leidimo verstis atitinkama ūkine veikla patvirtinančio dokumento (pavyzdžiui, verslo liudijimo, individualios veiklos pažymėjimo ir pan.) kopija ir pažyma apie deklaruotą gyvenamąją vietą arba atitinkami valstybės narės ar trečiosios šalies dokumentai.  Duomenys taip pat gali būti tikrinami pagal iš kompetentingų institucijų gautą informaciją, Tiekėjas gali būti paprašytas ir turės pateikti tokiai patikrai atlikti reikalingus dokumentus ir/ar paaiškinimus. |
| 3. | Tiekėjas, jo subtiekėjas arba ūkio subjektas, kurio pajėgumais remiamasi, kai tokiems subtiekėjams ar ūkio subjektams tenka bent 10 (dešimt) procentų pirkimo sutarties vertės, nėra juridiniu asmeniu, subjektu ar organizacija, kuriuose daugiau kaip 50 (penkiasdešimt) procentų nuosavybės teisių tiesiogiai ar netiesiogiai priklauso Sutarties 6.4.2. papunktyje esančios lentelės 1 punkte nurodytam subjektui; |
| 4. | Tiekėjas, jo subtiekėjas arba ūkio subjektas, kurio pajėgumais remiamasi, kai tokiems subtiekėjams ar ūkio subjektams tenka bent 10 (dešimt) procentų pirkimo sutarties vertės, nėra fiziniu ar juridiniu asmeniu, subjektu ar organizacija, veikiančiais Sutarties 6.4.2 papunktyje esančios lentelės 1 ar 2 punkte nurodyto subjekto vardu ar jo nurodymu. |

6.5. Tiesioginis atsiskaitymas su ūkio subjektais, kurių pajėgumais remiamasi (kuriais grindžiama Paslaugų teikėjo kvalifikacija) ar subtiekėjais nenumatomas.

**7. SUTARTIES ĮVYKDYMO UŽTIKRINIMAS**

7.1. Sutarties įvykdymas privalo būti užtikrintas pateikiant pirmo pareikalavimo neatšaukiamą besąlyginę (-į) Lietuvos Respublikoje ar užsienio valstybėje registruoto banko (originalą) garantiją arba Lietuvos Respublikoje ar užsienyje registruotos draudimo bendrovės laidavimo raštą. Sutarties įvykdymo užtikrinimo vertė turi būti ne mažesnė kaip 5 (penki) procentai visos Sutarties kainos be PVM (pradinės Sutarties vertės).

7.2. Sutarties įvykdymo užtikrinimas turi būti pateiktas ne vėliau kaip per 10 (dešimt) darbo dienų po Sutarties pasirašymo ir turi galioti visą Sutarties vykdymo laikotarpį. Sutarties įvykdymo užtikrinimo dokumentai, Paslaugų teikėjui paprašius, grąžinami per 14 (keturiolika) dienų po Sutarties įvykdymo užtikrinimo galiojimo termino pabaigos ir/ar tinkamai įvykdžius Sutartyje numatytus įsipareigojimus.

7.3. Sutarties įvykdymo užtikrinimas turi užtikrinti, kad per 10 (dešimt) darbo dienų pagal pirmą Kliento rašytinį reikalavimą Sutarties įvykdymo užtikrinimą išdavęs bankas, draudimo bendrovė sumokės Klientui visą Kliento nurodytą sumą (kuri negali būti mažesnė nei 5 (penki) procentai nuo visos Sutarties kainos be PVM (Eur) (pradinės Sutarties vertės), jeigu Paslaugų teikėjas nevykdys ar netinkamai vykdys Sutartyje numatytus įsipareigojimus. Numatyta Sutarties įvykdymo užtikrinime suma yra minimalūs ir pagrįsti Kliento nuostoliai, kurių įrodinėti nereikia ir yra atlyginami Klientui pareikalavus.

7.4. Jei Paslaugų teikėjas nevykdo savo sutartinių įsipareigojimų Sutartyje, Plane, ar užsakyme (patikslintame užsakyme) numatytais terminais, Klientas turi teisę be oficialaus įspėjimo ir neribodamas kitų savo teisių gynimo būdų pradėti skaičiuoti 0,02 (dviejų šimtųjų) procentų dydžio delspinigius nuo laiku nesuteiktų atitinkamų paslaugų kainos be PVM už kiekvieną uždelstą dieną.

7.5. Jei Paslaugų teikėjas nevykdo ar netinkamai vykdo sutartinius įsipareigojimus spręsdamas kritines problemas Sutarties 1 priedo 14.10.4 papunktyje nurodytu terminu, už kiekvieną pavėluotą klaidos sprendimo darbo valandą moka pusės Paslaugų teikėjo pasiūlyme nurodyto Sutarties 1 priedo 13.15 papunkčio paslaugų valandinio įkainio dydžio eurais be PVM delspinigius.

7.6. Jei Paslaugų teikėjas nevykdo ar netinkamai vykdo sutartinius įsipareigojimus spręsdamas nekritines problemas Sutarties 1 priedo 14.10.4 papunktyje nurodytu terminu, už kiekvieną pavėluotą klaidos sprendimo darbo valandą moka ketvirčio Paslaugų teikėjo pasiūlyme nurodyto Sutarties 1 priedo 13.15 papunkčio paslaugų valandinio įkainio dydžio eurais be PVM delspinigius.

7.7. Jei Klientas nevykdo savo sutartinio įsipareigojimo apmokėti už tinkamai suteiktas paslaugas Sutartyje numatytais terminais Paslaugų teikėjui, Paslaugų teikėjas turi teisę be oficialaus įspėjimo ir neribodamas kitų savo teisių gynimo būdų pradėti skaičiuoti 0,02 (dviejų šimtųjų) procentų dydžio delspinigius nuo laiku neapmokėtų paslaugų kainos be PVM už kiekvieną uždelstą dieną.

7.8. Jei Paslaugų teikėjas nevykdo ar netinkamai vykdo sutartinius įsipareigojimus, nesusijusius su Sutartyje, Plane ar užsakyme nurodytais terminais, apie kuriuos Paslaugų teikėjas buvo įspėtas raštu, tačiau per Kliento nustatytą protingą terminą nepašalino paslaugų trūkumų ar pakartotinai netinkamai vykdė sutartinius įsipareigojimus, Kliento reikalavimu Paslaugų teikėjas moka Klientui 3 (trijų) procentų dydžio baudą nuo Sutartyje nurodytos pradinės Sutarties vertės, t. y. Sutarties kainos be PVM.

**8. SUTARTIES GALIOJIMAS**

8.1. Sutartis įsigalioja nuo Sutarties pasirašymo ir Sutarties įvykdymo užtikrinimo, nurodyto Sutarties 7.1 papunktyje, pateikimo dienos ir galioja iki visiško Šalių sutartinių įsipareigojimų įvykdymo arba iki kol ji nėra nutraukiama teisės aktuose ar šioje Sutartyje nustatytais atvejais.

8.2. Nutraukus Sutartį ar jai pasibaigus, lieka galioti Sutarties nuostatos, susijusios su ginčų nagrinėjimo tvarka, taip pat visos kitos Sutarties nuostatos, jeigu šios nuostatos pagal savo esmę lieka galioti ir po Sutarties nutraukimo.

8.3. Jei viena iš Sutarties Šalių nevykdo sutartinių įsipareigojimų ir tai yra esminis Sutarties pažeidimas, kita Šalis gali vienašališkai nutraukti Sutartį raštu prieš 10 (dešimt) darbo dienų įspėjusi kitą Sutarties Šalį ir pateikusi pagrįstus motyvus. Esminis Sutarties pažeidimas turi būti suprantamas ir pagal CK 6.217 straipsnio 2 dalies kriterijus, ir pagal Sutartį (kai Šalys susitaria, ką laikys esminiu Sutarties pažeidimu). Šalys susitaria, kad esminiu Sutarties pažeidimu pagal Sutartį laikomi:

8.3.1. Kliento mokėjimo prievolės termino praleidimas daugiau kaip 30 (trisdešimt) dienų;

8.3.2. pasiūlyme nurodytų specialistų ar vadovaujantis Sutarties 3.1.8 papunktyje pakeistų specialistų nepasitelkimas vykdant Sutartį;

8.3.3. Paslaugų teikėjo sutartinių įsipareigojimų, nurodytų Sutartyje ar užsakyme (patikslintame užsakyme) terminų praleidimas daugiau kaip 30 (trisdešimt) dienų dėl Paslaugų teikėjo kaltės;

8.3.4. Paslaugų teikėjui taikytų baudų ir/ar delspinigių bendrai sumai pasiekus dydį lygų 15 (penkiolika) proc. pradinės Sutarties vertės be PVM.

8.4. Klientas turi teisę vienašališkai nutraukti Sutartį pranešęs Paslaugų teikėjui prieš 30 (trisdešimt) darbo dienų. Šiuo atveju Klientas privalo sumokėti Paslaugų teikėjui kainos dalį, proporcingą suteiktoms paslaugoms, ir atlyginti kitas pagrįstas išlaidas, kurias Paslaugų teikėjas, norėdamas įvykdyti Sutartį, padarė iki pranešimo apie Sutarties nutraukimą gavimo iš Kliento momento. Paslaugų teikėjas turi teisę vienašališkai nutraukti Sutartį tik dėl svarbių priežasčių, apie tai pranešęs Klientui raštu prieš 30 (trisdešimt) darbo dienų. Šiuo atveju Paslaugų teikėjas privalo visiškai atlyginti Klientui patirtus nuostolius.

8.5. Sutartis gali būti nutraukta Lietuvos Respublikos viešųjų pirkimų įstatymo 90 straipsnio nustatytais atvejais ir tvarka.

8.6. Sutartis yra nutraukiama nedelsiant, kai Lietuvos Respublikos Vyriausybė Svarbių objektų apsaugos įstatymo nustatyta tvarka priima sprendimą, patvirtinantį, kad Sutartis neatitinka nacionalinio saugumo interesų (VPĮ 87 str. 3 d.).

**9. SUTARTIES VYKDYMO SUSTABDYMAS**

9.1. Esant svarbioms aplinkybėms, nepriklausančiomis nuo Paslaugų teikėjo valios, dėl kurių Paslaugų teikėjas negali vykdyti savo sutartinių įsipareigojimų ir/arba esant kitoms nenumatytoms aplinkybėms (pavyzdžiui pasikeitus galiojančiam teisės aktui ar įsigaliojus naujam teises aktui, kuris turi įtakos šios Sutarties vykdymui; kitos aplinkybės, kurios nebuvo žinomos pirkimo vykdymo metu su kuriomis susidurtų bet kuris kitas Klientas), Klientas turi teisę sustabdyti paslaugų ar jų dalies teikimą.

9.2.Atsiradus aplinkybėms, dėl kurių Paslaugų teikėjas negali vykdyti sutartinių įsipareigojimų, Paslaugų teikėjas apie tai nedelsdamas privalo informuoti Klientą, pateikdamas informaciją ir dokumentus, įrodančius sutartinių įsipareigojimų vykdymo negalimumą dėl aplinkybių, nepriklausančią nuo Paslaugų teikėjo. Išnykus aplinkybėms, trukdžiusioms Paslaugų teikėjui vykdyti sutartinius įsipareigojimus, sustabdytas paslaugų teikimo terminas atnaujinamas.

9.3.Sutarties 9.1 ar 9.2 papunktyje nurodytu atveju Paslaugų teikėjas ir Klientas pasirašo susitarimą dėl sutartinių įsipareigojimų vykdymo sustabdymo jame nurodant priežastis ir sustabdymo terminą, bei pridedant dokumentus, patvirtinančius sustabdymo pagrindą (jeigu tokie yra).

9.4.Sutartinių įsipareigojimų vykdymo sustabdymo terminas – iki 2 (dviejų) mėnesių.

9.5.Tais atvejais, kai Sutarties vykdymas sustabdomas likus iki Sutarties termino pabaigos mažiau laiko, nei galimas sustabdymo terminas, po sustabdymo pratęsiant vykdymo terminą, pratęsimas turi būti tam terminui, kuris sustabdymo metu buvo likęs iki sutartinių įsipareigojimų įvykdymo pabaigos.

9.6.Tais atvejais, kai Sutarties vykdymas sustabdomas likus iki Sutarties termino pabaigos daugiau laiko, nei galimas sustabdymo terminas, paslaugų teikimo terminas pratęsiamas tokiam laikotarpiui, kuriam jis buvo sustabdytas.

9.7.Atnaujinant sutartinių įsipareigojimų vykdymą pasirašomas papildomas susitarimas dėl sutartinių įsipareigojimų atnaujinimo ir, esant poreikiui, patikslinamas Planas.

**10. KITOS SĄLYGOS**

10.1.Sutarties sąlygos galiojimo laikotarpiu gali būti keičiamos šioje Sutartyje ir VPĮ 89 straipsnyje numatytais atvejais ir tvarka. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 10 (dešimt) darbo dienų ir kitai Šaliai pateikti motyvuotą raštišką atsakymą. Sutarties sąlygų keitimas įforminamas Šalių sutarimu, kuris tampa neatskiriama Sutarties dalimi.

10.2. Visi rezultatai ir su jais susijusios teisės, įgytos vykdant Sutartį, įskaitant autorines turtines ir kitas intelektinės ar pramoninės nuosavybės teises išskyrus asmenines neturtines teises į intelektinės veiklos rezultatus, nepažeidžiant autoriaus teisių turėtojo ar trečiųjų šalių intelektinės nuosavybės teisių, yra Kliento nuosavybė, kurią Klientas gali naudoti, publikuoti, perleisti ar perduoti kaip mano esant tinkama ir be jokių geografinių ar kitų apribojimų. Be išankstinio raštiško Kliento sutikimo Paslaugų teikėjas negali publikuoti straipsnių apie paslaugas, jais remtis teikdamas bet kokias paslaugas kitiems ar atskleisti iš Kliento gautą informaciją. Paslaugų teikėjas garantuoja nuostolių atlyginimą Klientui dėl bet kokių reikalavimų, kylančių dėl autorių teisių, patentų, licencijų, brėžinių, modelių, prekės pavadinimų ar prekės ženklų naudojimo, išskyrus atvejus, kai toks pažeidimas atsiranda dėl Kliento kaltės.

10.3.Klientas atsakingu už Sutarties vykdymą asmeniu skiria <konfidencialu>, Informatikos ir ryšių departamento prie Lietuvos Respublikos vidaus reikalų ministerijos Informacinių technologijų paslaugų skyriaus patarėją (el. paštas <...>). Asmuo, atsakingas už Sutarties ir jos pakeitimų paskelbimą Centrinėje viešųjų pirkimų informacinėje sistemoje yra <konfidencialu>, Turto valdymo ir ūkio departamento prie Lietuvos Respublikos vidaus reikalų ministerijos Viešųjų pirkimų skyriaus vedėjas (el. paštas <...>) arba jo paskirtas asmuo.

10.4. Šalių tarpusavio santykiai, neaptarti Sutartyje, reguliuojami Lietuvos Respublikos civilinio kodekso ir kitų teisės aktų nustatyta tvarka.

10.5. Visi ginčai, kylantys iš Sutarties, sprendžiami gera valia ir bendru Sutarties Šalių sutarimu. Nepavykus ginčo išspręsti derybomis per 30 (trisdešimt) dienų nuo derybų pradžios, bet koks ginčas sprendžiamas Lietuvos Respublikos teismuose. Derybų pradžia laikoma diena, kurią viena iš Sutarties Šalių pateikė prašymą raštu kitai Šaliai su siūlymu pradėti derybas.

10.6. Sutartyje nurodyti Šalių rekvizitai, atsakingi asmenys ir jų kontaktiniai duomenys gali būti keičiami informuojant kitą Sutarties Šalį Sutartyje numatytu būdu per 3 (tris) darbo dienas nuo tokių duomenų pasikeitimo, nepasirašant atskiro susitarimo dėl Sutarties pakeitimo, tokį raštą laikant neatskiriama Sutarties dalimi.

10.7. Sutarčiai aiškinti bei ginčams spręsti taikoma Lietuvos Respublikos teisė.

10.8. Sutarties Šalys susirašinėja lietuvių kalba. Jei Sutartyje nenustatyta kitaip, visi pranešimai, sutikimai ir kitas susižinojimas, kuriuos Šalis gali pateikti pagal šią Sutartį, bus laikomi galiojančiais ir įteiktais tinkamai, jeigu yra asmeniškai pateikti kitai Šaliai ir gautas patvirtinimas apie gavimą arba išsiųsti registruotu paštu, faksu, elektroniniu paštu (patvirtinant gavimą) toliau nurodytais adresais ar fakso numeriais, kitais adresais ar fakso numeriais, kuriuos nurodė viena Šalis, pateikdama pranešimą.

10.9. Sutarties neatskiriami priedai:

10.9.1. Sutarties 1 priedas – Techninė specifikacija, 15 lapų;

10.9.2. Sutarties 2 priedas – Paraiškos forma, 1 lapas;

10.9.3. Sutarties 3 priedas – Konfidencialumo pasižadėjimas neatskleisti informacijos, kuri taps žinoma vykdant sutartį, 2 lapai;

10.9.4. Sutarties 4 priedas – Paslaugų teikėjo užpildyta forma kvalifikacijai, 8 lapai.

PRIDEDAMA:

Paslaugų teikėjo užpildyta pasiūlymo forma, 3 lapai.

**11. ŠALIŲ REKVIZITAI**

|  |  |
| --- | --- |
| **KLIENTAS**  **Informatikos ir ryšių departamentas**  **prie Lietuvos Respublikos**  **vidaus reikalų ministerijos**  Duomenys kaupiami ir saugomi Juridinių  asmenų registre, kodas 188774822  Šventaragio g. 2, 01510 Vilnius  Tel.: (8 5) 271 7177  El. paštas: [ird@vrm.lt](mailto:ird@vrm.lt)  A. s. LT77 4010 0510 0497 3946  Luminor Bank AS  Banko kodas 40100  Direktorius  Tomas Stankevičius | PASLAUGŲ TEIKĖJASUAB „Insoft“ Duomenys kaupiami ir saugomi Juridinių asmenų registre, kodas 302294870  PVM mokėtojo kodas LT100004466518  J. Rutkausko g. 6, Vilnius  Tel. +37052100660  El. paštas: info@insoft.lt  A. s. LT48 7044 0600 0665 7896  AB SEB bankas  Banko kodas 70440  Direktorius    Mindaugas Mikulėnas |

|  |
| --- |
|  |